El Pare Noel arriba a Burjassot, el divendres 20 de desembre, amb una gran festa inclusiva per als més menuts
2025-07-24

L’Auditori i la Plaça de la Casa de Cultura rebran, divendres que ve 20 de desembre a partir de les 17.30 hores una de les visites més especials de l’any per a xicotets i majors, la del Pare Noel que, un any més, no faltarà a la seua cita amb les xiquetes i els xiquets burjassoters. Una visita que farà que estos espais municipals es transformen en una gran Vila on no faltaran els jocs, regals, les animacions i la fira amb moltes sorpreses.

A la citada hora, el Pare Noel iniciarà la seua cercavila des de la rotonda de l’avinguda 1 de maig, recorrerà la Carretera de Llíria i, sobre les 18.00 h, arribarà a la Casa de Cultura on ho rebrà la comitiva municipal i accediran a l’auditori envoltats d’una gran nevada. L’arribada del Pare Noel a la Casa de Cultura, en tricicle, ve de mans de la Regidoria d’Educació dirigida per Manuela Carrero.

NOTÍCIA EN LLENGUA DE SIGNES

Pensant en les i els xiquets amb necessitats especials, la visita de Papà *Noel enguany serà més inclusiva ja que, ateses les peticions de les veïnes i veïns del municipi, hi haurà una hora sense estimulació acústica ni visual, de 18.30 a 19.30 hores, hora en la qual els més xicotets amb estes dificultats podran gaudir d’un entorn lliure de llum intermitent i música, gaudint de la visita del Pare Noel.

Des de l’àrea d’educació s’ha preparat un PDF descarregable realitzat amb pictogrames, símbols gràfics a través dels quals es transmetrà la informació de l’esdeveniment d’una manera clara i simplificada. Els pictogrames són una ferramenta de comunicació augmentativa i alternativa (CAA) que s’utilitzen per a ajudar les persones amb autisme a comprendre el que succeïx al seu voltant.

PUNXA ACÍ PER A DESCARREGAR EL PDF

A més, el document elaborat inclou un mapa detallat de la distribució de les activitats a la Casa de Cultura i a l’Auditori per a, a través dels citats pictogrames, facilitar a les i els xiquets amb dificultats que tinguen totes les localitzacions clares i al seu abast. Este PDF es podrà descarregar també gràcies al QR que es podrà consultar en la web municipal.

A estes accions s’unix també que, des del departament de servicis socials, s’ha procedit a signar la notícia de la visita del Pare Noel, pensant, en este cas, en les persones amb alguna mena de dificultat a nivell sonor o de la parla. Esta notícia, en llengua de signes, pot veure’s en el canal de YouTube de l’Ajuntament de Burjassot.

No hi ha excusa per a no passar una gran vesprada festiva i amb activitats gratuïtes amb la qual donar la benvinguda a Nadal a Burjassot.